b'\n_START_ARTICLE_\nP\xc3\xa4tsin perustuslaki\n_START_SECTION_\nLain sis\xc3\xa4lt\xc3\xb6\n_START_PARAGRAPH_\nYlimm\xc3\xa4ksi toimeenpanovallan haltijaksi m\xc3\xa4\xc3\xa4r\xc3\xa4ttiin kuudeksi vuodeksi valittava presidentti. Valinnan suoritti erillinen vaalikamari, jossa olivat edustettuina parlamentin (viroksi riigikogu) 40-j\xc3\xa4seninen yl\xc3\xa4huone (viroksi riigin\xc3\xb5ukogu), 80-j\xc3\xa4seninen alahuone (viroksi riigivolikogu) sek\xc3\xa4 kunnallisen itsehallinnon elimet. _NEWLINE_Parlamentin alahuone valittiin yleisill\xc3\xa4 enemmist\xc3\xb6vaaleilla yhden edustajan vaalipiireist\xc3\xa4. Yl\xc3\xa4huoneen valintaperiaate puolestaan olisi ollut korporatiivinen siten, ett\xc3\xa4 osan j\xc3\xa4senist\xc3\xa4 olisi nimitt\xc3\xa4nyt presidentti, osa olisi kuulunut sinne virka-asemansa vuoksi ja loppuosa olisi valittu ammattij\xc3\xa4rjest\xc3\xb6jen ja julkisten laitosten puolesta.\n_START_SECTION_\nAlahuoneen vaalit 1938\n_START_PARAGRAPH_\nAlahuoneen vaalit j\xc3\xa4rjestettiin helmikuussa 1938. Vaaleissa ainoa sallittu vaaliorganisaatio oli P\xc3\xa4tsin hallituksen Perustuslain toteuttamisen kansanrintama (viroksi Rahvarinne P\xc3\xb5hiseaduse elluviimiseks). Alahuoneen 80 paikasta kansanrintama sai enemmist\xc3\xb6n, 54 paikkaa. J\xc3\xa4rjest\xc3\xa4ytym\xc3\xa4t\xc3\xb6n oppositio sai yhteens\xc3\xa4 26 paikkaa. My\xc3\xb6hemmin opposition edustajista liittyi viel\xc3\xa4 kymmenen edustajaa kansanrintamaan. _NEWLINE_Alahuoneen puhemieheksi valittiin kansanrintaman J\xc3\xbcri Uluots. Opposition johtoon nousi liberaali Jaan T\xc3\xb5nisson.\n_START_SECTION_\nPresidentinvaalit 1938\n_START_PARAGRAPH_\n24. huhtikuuta 1938 suoritettiin vaalikamarin edustajien keskuudessa presidentinvaali, jonka P\xc3\xa4ts voitti 219 \xc3\xa4\xc3\xa4nell\xc3\xa4 238 annetusta. P\xc3\xa4tsist\xc3\xa4 tuli n\xc3\xa4in Viron ensimm\xc3\xa4inen presidentti. P\xc3\xa4ts nimitti 9. toukokuuta p\xc3\xa4\xc3\xa4ministeriksi virkaa tekev\xc3\xa4n\xc3\xa4 p\xc3\xa4\xc3\xa4ministerin\xc3\xa4 toimineen Eenpalun._NEWLINE_P\xc3\xa4ts armahti kev\xc3\xa4\xc3\xa4ll\xc3\xa4 1938 poliittiset vangit kommunisteista vapseihin. _NEWLINE_P\xc3\xa4tsin autorit\xc3\xa4\xc3\xa4risen hallinnon aikana hallitusrintamaa lukuun ottamatta kaikki poliittiset puolueet olivat kiellettyj\xc3\xa4 ja vangitsemiset olivat olleet tavanomaisia. Poliittisia vastustajia ei kuitenkaan teloitettu, kuten esimerkiksi kansallissosialistisessa Saksassa. Viron my\xc3\xb6hempi presidentti Lennart Meri on kuvannut P\xc3\xa4tsin hallintoa pehme\xc3\xa4ksi diktatuuriksi. _NEWLINE_P\xc3\xa4tsin valtakausi p\xc3\xa4\xc3\xa4ttyi Neuvostoliiton miehitt\xc3\xa4ess\xc3\xa4 Viron vuonna 1940.'